REPUBLIKA HRVATSKA

PRIMORSKO-GORANSKA ŽUPANIJA

OPĆINA PUNAT

**ODLUKA**

**o privremenoj zabrani izvođenja radova u 2022. godini**

Sadržaj:

1. Pravni temelj za donošenje akta i obrazloženje;
2. Prijedlog odluke o privremenoj zabrani izvođenja radova u 2022. godini

Predlagatelj:

općinski načelnik

Punat, rujan 2021. godine

PRAVNI TEMELJ ZA DONOŠENJE AKTA

 Članak 132. stavak 1. Zakona o gradnji („Narodne novine“, broj 153/13, 20/17, 39/19 i 125/19) i članak 31. Statuta Općine Punat (“Službene novine Primorsko-goranske županije”, broj 8/18, 10/19, 3/20 i 3/21).

OBRAZLOŽENJE

 Sukladno članku 132. stavak 1. Zakona o gradnji („Narodne novine“, 153/13, 20/17, 39/19 i 125/19) predstavničko tijelo jedinice lokalne samouprave po prethodno pribavljenom mišljenju turističke zajednice općine može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

Stavak 2. istog članka propisuje da se odluka ne odnosi na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela državne vlasti,

3. građenje građevina, odnosno izvođenje radova u godini u kojoj je odluka stupila na snagu.

 Ovom Odlukom predlaže se dopustiti privremeno izvođenje nužnih zemljanih radova i radova na izgradnji konstrukcije građevine kada zbog oštećenja postoji opasnost za život i zdravlje ljudi te imovine veće vrijednosti.

 Sukladno članku 58. Zakona o građevinskoj inspekciji („Narodne novine“ broj 153/13) komunalni redar rješenjem naređuje investitoru privremenu obustavu izvođenja radova ako se izvode protivno odluci o privremenoj zabrani izvođenja radova. Ako investitor nastavi izvođenje radova nakon primitka navedenog rješenja, komunalni redar provodi sprječavanje daljnjeg građenja izricanjem novčanih kazni.

Člankom 3. Zakona o građevinskoj inspekciji propisuje se da način rada komunalnih redara u vezi s provedbom navedenog Zakona propisuje ministar Naputkom o novčanim kaznama koje izriču komunalni redari („Narodne novine“ broj 23/18).

Slijedom navedenog, predlaže se Općinskom vijeću donošenje odluke kao u prijedlogu.

 **- Prijedlog-**

Na temelju članka 132. stavka 1. Zakona o gradnji („Narodne novine“ broj 153/13, 20/17, 39/19 i 125/19) i članka 31. Statuta Općine Punat („Službene novine Primorsko-goranske županije“ broj 8/18, 10/19, 3/20 i 3/21) po prethodno pribavljenom mišljenju Turističke zajednice Općine Punat, Općinsko vijeće Općine Punat na 3. sjednici održanoj dana 2021. godine donosi

**ODLUKU
o privremenoj zabrani izvođenja radova**

**u 2022. godini**

**Članak 1.**

Ovom odlukom određuju se vrste građevina, područje, razdoblje kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine na području Općine Punat.

**Članak 2.**

Privremeno se zabranjuje izvođenje zemljanih radova i radova na izgradnji konstrukcije građevine za sve vrste građevina osim onih određenih u članku 132. stavku 2. Zakona o gradnji („Narodne novine“ broj 153/13, 20/17, 39/19 i 125/19).

**Članak 3.**

 Privremeno se zabranjuje izvođenje radova iz članka 2. ove Odluke za vrijeme turističke sezone na području Općine Punat i to u razdoblju od 1. lipnja do 15. rujna 2022. godine, u vremenu od 0,00 do 24,00 sata.

**Članak 4.**

Iznimno od odredbe članka 2. ove Odluke, privremeno se mogu izvoditi nužni zemljani radovi i radovi na izgradnji konstrukcije građevine kada zbog oštećenja postoji opasnost za život i zdravlje ljudi te imovine veće vrijednosti.

**Članak 5.**

Za nadzor provedbe ove Odluke nadležan je komunalni redar Jedinstvenog upravnog odjela Općine Punat.

U obavljanju nadzora komunalni redar postupa po odredbama Zakona o građevinskoj inspekciji („Narodne novine“ broj 153/13) i Naputku o novčanim kaznama koje izriču komunalni redari („Narodne novine“ broj 23/18).

**Članak 6.**

 Ova Odluka objaviti će se u „Službenim novinama Primorsko-goranske županije“, a stupa na snagu 1. siječnja 2022. godine.

OPĆINSKO VIJEĆE

OPĆINE PUNAT

 PREDSJEDNIK

 Goran Gržančić, dr.med., v.r.